Komission päätös,
tehty 5 päivänä joulukuuta 2003,
yhteisön rahoitusosuudesta vuonna 2004 pidettävään eläinten hyvinvointia koskevaan Maailman eläintautijärjestön (OIE) maailmankonferenssiin
(2004/72/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tietyistä eläinlääkintäalan kustannuksista 26 päivänä kesäkuuta 1990 tehdyn neuvoston päätöksen 90/424/ETY(1), sellaisena kuin se on viimeksi muutettuna asetuksella (EY) N:o 806/2003(2), ja erityisesti sen 20 artiklan,
sekä katsoo seuraavaa:
(1) Päätöksen 90/424/ETY mukaan komissio toteuttaa tai auttaa jäsenvaltioita toteuttamaan yhteisön eläinlääkintäalan lainsäädännön sekä eläinlääketieteellisen koulutuksen kehittämiseen tarvittavia teknisiä ja tieteellisiä toimia.
(2) Maailman eläintautijärjestön (OIE) kansainvälinen komitea hyväksyi 29 päivänä toukokuuta 2002 päätöslauselman nro XIV, jossa eläinten hyvinvointi otetaan mukaan sen seuraavia viittä vuotta koskevaan työsuunnitelmaan.
(3) Lisäksi OIE:n kansainvälinen komitea hyväksyi 20 päivänä toukokuuta 2003 päätöslauselman nro XXVI, jossa suositellaan, että vuonna 2004 järjestetään eläinten hyvinvointia käsittelevä maailmankonferenssi (OIE:n maailmankonferenssi) ja että OIE:n jäsenvaltiot tukevat konferenssin järjestämistä.
(4) Yhteisön ulkopuolisten maiden tuotantoeläinten hyvinvointia koskevasta lainsäädännöstä ja sen vaikutuksista EU:hun annetussa komission tiedonannossa neuvostolle ja Euroopan parlamentille(3) (jäljempänä "komission tiedonanto") ehdotetaan, että komission ja kaikkien EU:n jäsenvaltioiden olisi edelleen tuettava täysimittaisesti OIE:n aloitetta ja seurattava sitä jatkuvasti.
(5) Neuvosto (maatalous) hyväksyi joulukuussa 2002 eläinten hyvinvointia koskevat päätelmät valvontaan ja kansainvälisiin kysymyksiin liittyvästä keskinäisestä avunannosta(4). Näissä päätelmissä neuvosto toteaa olevansa tyytyväinen komission antamaan tiedonantoon ja tunnustaa, että OIE on asianmukainen elin eläinten hyvinvointia koskevien kansainvälisten normien ja ohjeiden kehittämiseen. Lisäksi se toteaa, että yhteisö haluaa edistää aktiivisesti eläinten hyvinvointia koskevien kansainvälisten normien ja ohjeiden kehittämistä.
(6) OIE:n maailmankonferenssiin liittyvän teknisen ja tieteellisen materiaalin laatiminen ja levittäminen yhteisössä sisältyy yhteisön eläinlääkintäalan lainsäädännön sekä eläinlääketieteellisen koulutuksen kehittämiseen.
(7) Siksi olisi sidottava ne rahoitusvarat, jotka tarvitaan yhteisön rahoitusosuuteen vuonna 2004 pidettävää OIE:n maailmankonferenssia varten.
(8) Yhteisön rahoitusosuuden myöntämisen edellytyksenä olisi oltava suunnitellun konferenssin tosiasiallinen toteuttaminen.
(9) Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON PÄÄTTÄNYT SEURAAVAA:
Ainoa artikla
Hyväksytään 40000 euron enimmäismäärään asti Euroopan unionin vuoden 2003 talousarvion budjettikohdasta B1-3 3 1 rahoitettava toimi vuonna 2004 pidettävään eläinten hyvinvointia koskevaan OIE:n maailmankonferenssiin liittyvän teknisen ja tieteellisen materiaalin julkaisemiseksi ja levittämiseksi.
Tehty Brysselissä 5 päivänä joulukuuta 2003.